钦定古今图书集成/明伦汇编/闺媛典/第168卷 > 沈炳秀妻陈氏
## 钦定古今图书集成/明伦汇编/闺媛典/第168卷 > 沈炳秀妻陈氏

按《萧山县志》：“陈氏，长巷沈炳秀妻。父遘疾，赘秀于家。
时秀年十五，陈年十四，合巹甫四月，秀患腹疾死，陈
号恸欲绝。父母怜其幼，欲令改适，使婢持百花绮裙
示之，挥去不顾。年二十一，有富人倩一达者为媒，父
为治具，陈问故，叔母以告，陈恸哭，即持溷水溅媒氏
衣，媒遑遽走。由是辞父母归夫家，立夫兄子为嗣。母”
子相守，茕茕一室，人罕得见其面，惟寒食展墓，偕妯
娌一往，哭必尽哀，闻者垂涕，以是终焉。